мотиви

По чл. 28, ал. 2 от Закона за нормативните актове

I. Причини, които налагат приемането:

1. В действащата подзаконова нормативна база на община Кюстендил липсва подобен тип еднократна помощ, която да стимулира чисто финансово едни отговорни родители или осиновители и да спомогне в първите им стъпки по отглеждане на едно или повече деца.
2. Предвид ниската раждаемост в Кюстендил се налага да се търсят социални методи, чрез които да се стимулират семействата да имат повече деца. Голяма част от двойките не се осмеляват да направят тази крачка - да имат дете или дори да я направят, то те се ограничават до едно, най-много две деца. Една от причината е липсата на достатъчно финансови средства, с които да подсигурят началните материални нужди на новия член на семейството, а именно памперси, бебешки дрехи, които бързо стават неизползваеми, детска количка, кошара и др. Именно поради това, се предлага приемането на този Правилник, за да може голяма част от кюстендилските семейства да бъдат стимулирани чрез една финансова помощ, която би им помогнала в първите стъпки след раждането/осиновяването на дете.
3. Еднократната финансова помощ представлява политически и управленски инструмент за насърчаване на отговорното родителство и допълва инструментите на държавната политика. Ето защо, приемането на този Правилник е стимулираща мярка, което обяснява и прецизните критерии, чрез които се разчита да бъде насърчена по-висока раждаемост сред работещите и образовани жители на общината.
4. Цели, които се поставят:

Настоящият Правилник има за цел увеличаване на раждаемостта на територията на община Кюстендил посредством предоставяне на еднократна финансова помощ, която да подпомага родителите/осиновителите в първите месеци при отглеждането на дете. Чрез Правилника се поставя като основна цел и стимулиране на отговорното родителство.

1. Финансови и други средства, необходими за прилагането на Правилника:

За периода 2007 - 2018 г. от жители на община Кюстендил се раждат средно около 500 деца годишно. Налице е устойчивост на този показател, което позволява приблизително точно прогнозиране на необходимите годишни финансови средства. Тук следва да се отбележи съществуването на редица неизвестни - колко родители отговарят на абсолютния критерий постоянен адрес, колко на абсолютния критерий настоящ адрес, както и изразяването на правно валидна воля за получаване на еднократната финансова помощ. В този смисъл сумата може да варира, но приблизителния разчет показва около 100 000 лева годишно, които ще бъдат подробно прогнозирани в годишния бюджет на общината.

1. Очаквани резултати от прилагането:

Очаква се посредством финансовата помощ, която община Кюстендил ще предоставя на родителите, да се стимулира отговорната раждаемост сред населението на Общината, както и да се насърчи практиката на пълно осиновяване на деца.

1. Анализ за съответствие е правото на Европейския съюз:

Проектът на Правилник е подзаконов нормативен акт, който е съобразен със Закона за нормативните актове, Указ № 883 за прилагане на ЗНА, Семейния кодекс и Закона за гражданската регистрация, поради което е предопределено нейното съответствие и с правото на Европейския съюз, тъй като посочените нормативни актове не противоречат на разпоредбите на ЕС.

Предлаганият нормативен акт е с правно основание чл. 21, ал. 1, т. 23, във връзка с ал. 2 от Закона за местното самоуправление и местната администрация (ЗМСМА). Съобразен е с разпоредбите и целите на националното и местно законодателство.